Zephany Nurse se ontvoerder gevonnis | Maroela Media
Zephany Nurse se ontvoerder gevonnis
Die 52-jarige vrou wat skuldig bevind is aan die ontvoering van Zephany Nurse byna 20 jaar gelede, is Maandag in die Wes-Kaapse hooggeregshof tot tronkstraf gevonnis.
Regter John Hlophe het die beskuldigde, wie se naam nie genoem mag word nie om Zephany se ware identiteit te beskerm, tot effektiewelik 10 jaar tronkstraf gevonnis. Sy is in totaal tot 19 jaar tronkstraf gevonnis waarvan vier jaar vir vyf jaar opgeskort is. Die vonnisse sal gelyklopend uitgedien word.
Die beskuldigde is vroeër vanjaar skuldig bevind aan ontvoering, bedrog en die oortreding van die Kinderwet. Sy het die drie dae oue Zephany op 30 April 1997 uit haar biologiese ma se hospitaalkamer in die Groote Schuur-hospitaal ontvoer. Zephany se ware identiteit het verlede jaar aan die lig gekom toe haar jonger biologiese suster by dieselfde hoërskool as sy begin skoolgaan het.
Slotbetoë in die voortslepende saak is Donderdag gelewer. Adv. Reaz Khan, namens die beskuldigde, het die hof versoek om nie die straf in 'n gesindheid van woede te benader nie. Hy het aangevoer die vrou se ouderdom, swak gesondheid en die feit dat sy 'n eerste oortreder is, moet as versagtende faktore oorweeg word.
Hlophe het egter dié argument verwerp en gesê die misdaad was vooraf beplan. "Sy het die kind 'n ander naam gegee en nie vir haar die waarheid vertel nie," het Hlophe gesê. Hy het gesê die beskuldigde kon skuld beken het, eerder as om "die hof se tyd te mors".
Staatsaanklaer Evadne Kortje het aangevoer die beskuldigde het 17 jaar lank die voordele gehad om Zephany vir haarself te hou. Kortje het aangevoer die beskuldigde se gebrek aan berou en empatie is "skokkend om die minste te sê". Sy het direkte tronkstraf van 15 jaar versoek om die erns van die misdaad te weerspieël. "Haar optrede het Zephany se identiteit heeltemal uitgewis."
Zephany se ouers, Celeste en Morne Nurse, het ter verswaring van die vonnis getuig die ontvoering het 'n ernstige uitwerking op hul lewens gehad en hulle het gevolglik nie 'n verhouding met hul dogter nie.
Lees alle vorige berigte oor Zephany Nurse op Maroela Media.
Morne Nurse. Foto: ANA
Celeste Nurse. Foto: ANA
[Foto's] Motor skeur in twee ná botsing
So 'n tragiese storie, net verloorders, niemand het deur hierdie hele proses iets gewen nie.
Baie hartseer saak. Soveel mense se lewens is uitmekaar geruk hierdeur en ek hoop dat Zephany die regte ding sal doen en ook die lewe vorentoe op die regte manier sal betree.
Hartseer saak. My opinie (persoonlik) is dat die saak onnodig uitgerek is en in die media opgeblaas is. Hier is geen wenners nie, net verloorders – die bloed-ouers het 17 jaar van hul kind se lewe verloor, die "grootmaak"-ma verloor (effektiewelik) 19 jaar van hare en tussen-in sit die kind, Zephany – wat altyd geken sal word as "daai kind wat mos gesteel was" ….. en wraggies-waar, nou is sy ook swanger!
Hoe verklaar mens die volgende vonnisse: ses jaar vir moord vir Oscar maar 10 jaar vir kinderontvoering en aanverwante klagtes in die Zephany Nurse saak. En in n ander saak kry iemand wat melk en lekkers steel 15 jaar. Weet nie so mooi nie.
sy verdien nie om n ma genoem te word nie. Hopelik uit die samelewing verwyder vir die res van haar lewe.